Taula dla Grafìa Piemontèisa
La pi part ëd j'anformassion an sla stòria dla Taula dla Grafìa Piemontèisa a rivo da l'antërvent fait da Albina Malerba ant ël Rëscontr ëd Versèj dël 2011 (La grafia della lingua piemontese nei secoli) e antitolà Grafia piemontese: le scelte di Renzo Gandolfo e Gianrenzo P. Clivio per la Ca dë Studi Piemontèis, i suggerimenti di Giuliano Gasca-Queirazza).

Le reis ëd la Taula dla Grafìa Piemontèisa as treuvo ant le vaire edission ëd la Gramàtica Piemontèisa ëd Camillo Brero, a parte da la prima edission dël 1967 e la sconda edission dël 1971.

L'ideja ëd në schema riassuntiv sempi e a la portà ëd tuit a sarà peui arciapà a amplià e a sarà la Taula dla grafìa piemontèisa, che a sarà butà an mincadun volum publicà da la Ca dë Studi Piemontèis a parte dal 1969, peui revisionà dël 1970, e d'apress anco' ritocà con cite coression e variant.

Ël prim volum ch'a conten la taula elaborà da Gianrens P. Clivi e l'é Fassin-e 'd Sabia d'Arrigo Frusta, publicà com n° 1 ëd la Colan-a ëd Literatura Piemontèisa Moderna. An sël volum n° 3 dla midema Colan-a, Létere a Mimì, lë schema a l'é peui già amplià, con la gionta ëd doi paràgraf Particolarità gràfiche, sempe detà da Clivi, che a l'é stait diretor ëd la Colan-a fin al 1978.

Da col prim volum dël 1969 për le pi ëd 100 edission an lenga piemontèisa fin adess an catàlogh, la taula a l'é staita coerenta con la decision inissial.

La Taula a l'é ëdcò staita dovrà da vaire autr soget, fin-a motobin amportant:
 da la Region Piemont quand a l'ha publicà con la Ca dë Studi Piemontèis ël Profilo di Storia della Letteratura in Piemontese e la Antologìe colegà;
 da la Provinsa ëd Turin quand a l'ha publicà 1000 Proverbi in 4 versioni''' ;
 an vaire Crije ëd Concors Literari, com ël Concors Sità 'd Canej'' .

Arferiment

Gramàtica piemontèisa